Næstelsta kona heims óskar sér þess í afmælisgjöf að fá að yfirgefa jarðvistina fljótlega. Lucile Randon, betur þekkt sem Systir Andre, verður 118 ára í á morgun.
Systir Andre er - að því er næst verður komist - elsta kona Frakklands, elsta kona Evrópu og sú næstelsta í veröldinni á eftir þeirri japönsku Kane Tanaka sem er 119 ára.
Lucile Randon fæddist 11. febrúar 1904 í Alès-héraði í suðurhluta Frakklands. Þá hafði Hannes Hafstein verið ráðherra í tíu daga en Íslendingar fengu heimastjórn 1. febrúar 1904. Fyrsta sumarið sem hún lifði kom fyrsti bíllinn til Íslands.
Systir Andre býr á dvalarheimili í borginni Toulon og í herberginu hennar eru stytta af Maríu mey og útvarp sem hún segist aldrei kveikja á. Hún segir of mikinn hamagang í heiminum til þess.
Hún vaknar klukkan sjö árdegis, fær morgunmat og sækir svo morgunmessu íklædd nunnubúningnum sínum. Hún segist aldrei vilja missa af messunni en finnst hræðilegt að þurfa að treysta á aðra við flestar athafnir. Hún er orðin blind og þarf að nota hjólastól til að komast ferða sinna.
Hún segist gleðjast mest þegar hún hefur félagsskap, ekki síst af David Tavella starfsmanni heimilisins sem er einhverskonar blaðafulltrúi Systur Andre. Hann fer meðal annars í gegnum póstinn hennar og skipuleggur viðtöl við blaðamenn.
Meðal þeirra bréfa sem henni hafa borist nýlega er nýárskveðja frá Emmanuel Macron Frakklandsforseta sem er átjándi forseti landsins á æviskeiði Systur Andre.
